Papersnake/gushiwen huggingface dataset:
花游曲和铁厓先生
于立（元代）

煖云著柳春濛濛，绵航两旗杨柳风。美人娟娟锦船里，约烁瞳人剪秋水。

阿鬟养花花满门，洗花染作真朱裙。窈窕行烟蹋烟步，野棠乱落麒麟墓。

东风扑天驱马来，露香翠泣鸳鸯杯。玉箸丁东鸣碧椀，鸾箫二尺猩红板。

琼花起舞歌竹西，铁崖酣春写春题。幽绪不凭蜂蝶使，怨绝冰丝弦第四。

便裁雌霓作云笺，写入花游第几篇。
游金山
萨都剌（元代）

约客同游买渡船，閒观古刹礼金仙。山中好景无多地，天下知名第一泉。

佛阁齐云浮海屿，客帆过寺带风烟。当年郭璞因何事，来葬江心作浪传。
和都运判院韵辄记即事 其三
张孝祥（宋代）

先生名字帝所识，三节在道已相望。早晚鸣珂朝玉阙，朱衣正在殿中央。
过三衢呈刘共父
胡铨（宋代）

别离如许每引领，邂逅几何还着鞭。
微服过宋我何敢，大国赐秦公不然。
衰鬓雕零已子后，高名崒嵂方丁年。
即看手握天下砥，山中宰相从云眠。
虞美人（九日和董彦远）
谢薖（宋代）

金钗尽醉何须伴。萸糁浮杯乱。黄花香返岭梅魂。好把一枝斜插、向乌云。

坡词欲唱无人会。桃叶知何在。与君同咏一联诗。但道老来能趁、菊花时。
戊申年七夕五绝
钱惟演（宋代）

乌鹊飞来接断云，祇贪清浅渡星津。
不知一夜支机石，却属乘槎上汉人。
偈颂六十七首
释原妙（宋代）

红尘堆里学山居，寂灭身心道有馀。
但得胸中憎爱尽，不参禅亦是工夫。
和徐径坂衡阳使君韵题渔庄烟雨
赵汝腾（宋代）

列子御风旬五日，庄周称寿八千秋。
归欤烟雨蒙蒙景，萼集班衣剩劝酬。
菩萨蛮 羊石
陶淑（清代）

昔年羊与仙同至。仙人已去羊留亦。天外海风来。仙羊亦化哉。

只今惟有石。说是羊留迹。问石石无言。仙人何日还。
送王求
姚合（唐代）

士有经世筹，自无活身策。求食道路间，劳困甚徒役。

我身与子道，日被饥寒迫。侧望卿相门，难入坚如石。

为农昧耕耘，作商迷贸易。空把书卷行，投人买罪责。

六月南风多，苦旱土色赤。坐家心尚焦，况乃远作客。

羸马出郭门，饯饮晓连夕。愿君似醉肠，莫谩生忧戚。
送曹沪南赴阙
洪咨夔（宋代）

闻之善治水，不与水争势。
顺流导汉漾，徐当过三澨。
又闻善登山，不与山争力。
缓步出朝阳，晚亦到崧极。
展也曹沪南，所学见所履。
致身以登山，应物以治水。
几年蚕丛州，归问长安道。
巴船五百料，太半外省草。
白驹在彼谷，桑扈莺其领。
人物方眇然，惜此方眇然，
惜此尺璧景。疏梅耿绝碕，
飞梦随去浆。索蓍为占之，
圣功得蒙养。
有莲洲比丘者托康生寄一偈云法身有口能噇饭大地无尘翳眼睛此事遥知已相悉愿垂一语印愚情率尔奉答
王世贞（明代）

噇饭莫贪香积饭，无尘翻惹六根尘。通身是口通身眼，口眼应须赚世人。
雪湖以予长儿正新构仲儿 其二
谢迁（明代）

旧业惟应老碧山，新欢何意出人间。山凝嘉气充闾巷，夜望祥星烛宇寰。

今日且须汤饼会，他年望夺锦标还。春风满面含饴笑，那用青精驻好颜。
寄题黄应亨东明斋二首
刘子翚（宋代）

斋居雅意与谁论，会见依光沐宠恩。
惭愧野人欺我懒，相招炙背坐松根。
九日
谢翱（宋代）

秋风飒以至，今日重阳日。眼明对南山，尚想陶彭泽。

向来建威幕，颇见有此客。驱车不小留，驾言公田秫。

一朝又弃去，此意谁能识。寄奴趣殊礼，风旨来自北。

只今王江州，建国功第一。故是何珉孙，举动良足惜。

饮愧望柴桑，稍以自湔涤。殷勤白衣饷，犹恐不我即。

中路候蓝舆，要致已甚迫。葛巾赤两脚，颓然向林宅。

此翁本坦荡，焉能苦违物。虽然可计取，中实未易屈。

华轩又何羡，自载返蓬荜。终身书甲子，往往义形色。

如使磷与缁，安得为玉雪。篱边菊弄黄，粲粲正堪摘。

我方持空觞，千载高风激。
喜子
弘历（清代）

喜子张罗网，蠛蠓为其食。在户似处堂，跂脉颇自得。

有童持长竿，捕之不费力。才喜口腹饱，旋遭身命殛。

物理有如此，触目堪叹息。
怀鹤峰东城因寄 其一
杨继盛（明代）

屋梁落月应怀我，春草池塘更梦谁。记得别时悬泪眼，佯为笑语怕相思。
题真娘墓（在虎丘西寺内）
张祜（唐代）

佛地葬罗衣，孤魂此是归。舞为蝴蝶梦，歌谢伯劳飞。

翠发朝云在，青蛾夜月微。伤心一花落，无复怨春辉。
秋日早行
韦庄（唐代）

上马萧萧襟袖凉，路穿禾黍绕宫墙。半山残月露华冷，

一岸野风莲萼香。烟外驿楼红隐隐，渚边云树暗苍苍。

行人自是心如火，兔走乌飞不觉长。
净发
释慧开（宋代）

锋铓未露鬼神号，能刬群牛顶𩕳毛。四海聱头俱按下，岂容存著一纤毫。
曲沟题壁和张际亮韵二绝句 其二
姚燮（清代）

料得东风唤乳莺，拂阑丝柳绿搓成。可怜客路春如腊，梦压棉鞍听雪声。
惜春词
程一宁（元代）

春光欲去疾如梭，冷落长门苔藓多。懒上妆台脂盖蠹，承恩难比雪儿多。
再游蒋山
李流谦（宋代）

六经岂解亡人国，万卷平生最苦辛。
只作卧龙嗟晚悟，当年人畏近前嗔。
更漏子（初秋雨后闻鹤唳）
毛滂（宋代）

绿窗寒，清漏短。帐底沈香火暖。残烛暗，小屏弯。云峰遮梦还。

那些愁，推不去。分付一檐寒雨。檐外竹，试秋声。空庭鹤唤人。
答陈进士谓之忆江东旧游见赠
司马光（宋代）

客路今东去，亭皋木叶飞。
居然不堪恨，况与赏心违。
顾渚烟波阔，长洲草树微。
江边好春色，行望锦标归。
秋日李伯开从豫章来访应门者不能肃客投诗而去因用来韵以诗代书窃效盍簪即图投辖 其二
张萱（明代）

水落沙笼竹，云深石抱萝。何来题鸟客，高唱采芝歌。

开襟贻佩蕙，投辖折擎荷。欲结烟霞侣，如君百不多。
呈时宰二首
曹勋（宋代）

不毛山海尽梯航，德洽重熙圣祚昌。
万国鼎新周礼乐，千官星拱舜衣裳。
惠沾圜土恩波阔，德及昆虫化日长。
天地至和昭感格，比闻甘露降番阳。
【仙吕】寄生草·酒色财气
范康（元代）

酒色财气
常醉后方何碍，不醉时有甚思。糟腌两个功名字，醅时千古兴亡事，曲埋万丈虹霓志。不达时皆笑屈原非，但知音尽说陶潜是。
花尚有重开日，人决无再少年。恰情欢春昼红妆面，正情浓夏日双飞燕，早情疏秋暮合欢扇。武陵溪引入鬼门关，楚阳台驾到森罗殿。
绿珠娇人无比，石崇富祸有余。全家儿老幼遭诛戮，半合儿帑藏无金玉，两般儿景物伤情绪。暗尘埋锦步障花边，乱蝉鸣金谷园中树。
形骸随红尘化，功名向青史标。七英雄事业真堪笑，六豪王踪迹平如扫，两下里争战图前闹。一壁厢淡烟衰草霸王城，一壁厢西风落日高皇庙。
好事近 其二
赵士暕（宋代）

萧洒点疏丛，浑似蜜房雕刻。不爱艳妆浓粉，借娇黄一拂。

有情爱恁早相逢，须信做尤物。已是恼人风韵，更芝兰香骨。
水光林影图
丁鹤年（元代）

知是平泉是辋川，水光林影共悠然。薜萝凉映纷纷月，蘋藻清涵湛湛天。

为飐翠旗龙夭矫，倒开金镜凤翩跹。此中真趣谁能辩，吏隐云间一散仙。
雨中花
钱洁（清代）

满砌湿红娇欲滴。似睡起、浑无气力。看苔藓笼香，薜萝拥翠，相映幽姿别。

妒煞晓霞争艳色。奈暮雨、丝丝如织。想肠断西风，自怜冷落，未与春相识。
赠王伯虎
沈辽（宋代）

盛暑剧焚燎，深林称幽栖。衰残不胜事，遂得休天倪。

重关人响绝，悯默与时违。慨念百年乐，誓将老锄犁。

吾子造府戟，勤拳苦攀跻。乃欲强访我，清言相与稽。

君方事轩冕，我乃乐山溪。所向适殊途，安得问軏輗。

要我有所赋，将报锦与绨。病思何足云，有愧测海蠡。
宿石矶
元稹（唐代）

石矶江水夜潺湲，半夜江风引杜鹃。

灯暗酒醒颠倒枕，五更斜月入空船。
平台夜遇李景参有别
高适（唐代）

离心忽怅然，策马对秋天。孟诸薄暮凉风起，

归客相逢渡睢水。昨时携手已十年，今日分途各千里。

岁物萧条满路歧，此行浩荡令人悲。家贫羡尔有微禄，

欲往从之何所之。
建炎丞相成国吕忠穆公退老堂诗 其一
韩肖胄（宋代）

两持魁柄辅皇图，退隐林泉岁再除。勋烈早推戡难际，精神不减渡江初。

遥知台岳灵仙窟，雅称磻溪将相居。好在先声震南楚，一堂风月暂踌躇。
恩赐乐游园宴应制
张九龄（唐代）

宝筵延厚命，供帐序群公。形胜宜春接，威仪建礼同。

晞阳人似宜，解愠物从风。朝庆千龄始，年华二月中。

辉光遍草木，和气发丝桐。岁岁无为化，宁知乐九功。
偈颂二十五首 其六
释智愚（宋代）

无义汉，谁识你。口吃耳聋，驴拗到底。一气转一藏，是非终难洗。

大法下衰，污人唇齿。
冽井
王柏（宋代）

有冽彼泉，弦歌之东。
所谓伊人，宛在其中。
我心既得，皇恤我躬。
匪一死之，义之从容。
偈颂一百五十首 其二十二
释心月（宋代）

六阴剥，一阳复。寒谷交肩，春容可掬。少室山高难措足，断弦须是鸾胶续。
摸鱼儿·八窗空
孙吴会（宋代）

八窗空、展宽秋影，长江流入尊俎。天围绀碧低群岫，斜日去鸿堪数。沈别浦。但目断、烟芜莽苍连平楚。晨钟暮鼓。算触景多愁，关人底事，倚槛听鸣橹。英雄恨，赢得名存北府。寄奴今寄何所。西风依旧潮来去，山海颉颃吞吐。霜月古。直耐冷、相随燕我瑶芝圃。掀髯起舞。看羱伏苍苔，龙吟翠葆，天籁奏韶舞。
除夕寄外
包兰瑛（清代）

光阴同是异乡过，两地怀人意若何。万里音书中道阻，一年情绪此宵多。

梅侵腊雪香犹敛，诗得春风韵更和。守岁不妨吟到晓，锦笺椒颂共谁哦。
生查子
苏轼（宋代）

三度别君来，此别真迟暮。白尽老髭须，明日淮南去。酒罢月随人，泪湿花如雾。後月逐君还，梦绕湖边路。
玉局有眉子石清歌予来沙阳独携一圆清乃眉子石也戏次其韵
李纲（宋代）

美人多恨颦双眉，眼波秋水增清奇。天然此石巧相似，儒生作清声酸嘶。

横云惨淡远山碧，犹带深闺画时色。金坚玉润月轮圆，笑杀世间铜雀渴。

十年提挈随拙翁，相携谪堕溪山中。窗明几净日相对，风露夜永灯光红。

毛颖陈玄用功处，发秃肌销留不住。与君长此结幽欢，我自多言子无语。
西湖所见
宋无（元代）

绿阑干护水鳞鳞，苏小门前柳弄春。听得语声娇不见，隔帘佯唤卖花人。
丁卯秋试遇蓟州蒋力斋先生于京邸
金朝觐（清代）

相士休将冀北空，共君三五月明中。帘前工谱霓裳曲，云外香飘桂子风。

十载光阴归玉尺，三条烛焰对金虫。际兹铁树当华日，合报先春到蓟东。
法孙天龙长老思贤请赞
释慧开（宋代）

咄这村僧，百拙千丑。
用处颟顸，举止磔斗。
秉恶毒钳鎚，碎情尘窠臼。
佛祖饮气吞声，魔外望风拱手。
有时汉语胡言，总当谈玄说妙。
有时把拍板门槌，唱云门曲合胡笳调。
有时指圆觉场作牛栏，有时唤普光殿为马厩。
如斯孟浪为人，钝置月林之后。
述哀 其二
王采蘋（清代）

一恸对几筵，旧事感历历。吾舅官均州，十载多政绩。

棠阴俨然在，樵牧勤护惜。斯时况多故，剽掠纷盗贼。

孚信能足兵，清野在坚壁。捍御何辛劳，昕宵忘寝食。

催科拙甘任，逋赋日已积。空馀利济怀，宁免司牧责。

改官赴信阳，捧檄嗟行役。能无折腰叹，感此暮景迫。

引疾聊息肩，就养足怡悦。堂构喜克承，循良有贻则。

武邑与蔡坡，弦诵同一辙。奈何爱日驰，五载去飘瞥。

欢悰杳难追，兰寝断行迹。再歌《蓼莪》篇，呼吁亦何极。
别夜
罗邺（唐代）

秋入江天河汉清，迢迢钟漏出孤城。金波千里别来夜，

玉箸两行流到明。若在人间须有恨，除非禅伴始无情。

人间谁有□□□，聚散自然惆怅生。
和褒山因老二首
王之道（宋代）

岛可文章似出家，不将言语落浮夸。
雪中令我思风絮，天上因君合雨花。
一炷飞烟云夭矫，数行佳树玉槎牙。
山高殊觉青霄近，扪虱南窗向日华。
醉饮
邹浩（宋代）

我生不嗜酒，断来仍十年。前年窜岭表，去年斥湖边。

欲以禦瘴湿，乃复酒至前。一杯复一杯，朝暮常醺然。

因之醉乡游，别是一山川。日月不相促，万物同暄妍。

眼界绝尘污，耳根遗俗譞。心平气自和，妙与天地全。

歠糟而餔醨，信以昔人贤。琴外陶靖节，诗中李谪仙。

声利挽不回，昏昏长醉眠。有师谁得之，我奉以周旋。
雨后忆龙翔寺 其一
薛季宣（宋代）

二峰高峙夹禅扃，长落潮音逐磬声。老僧睡起绝无事，不管波涛四面生。
缘识
宋太宗（宋代）

静非山里住，闹即擬何之。
缘识归空寂，生前旧亦知。
谢朱宰赋南园二十韵
陈宓（宋代）

先君昔归老，手自植六梅。
结亭在人境，尺地阳春回。
岂无林塘胜，可以榭与台。
自云饱世味，一室足欢咍。
朝诗坐亭上，暮月行徘徊。
旁观笑不足，独酌兴攸哉。
清风去倏远，湫隘成鹿埃。
经营五亩地，得此城南隈。
凿池寿水绕，开堂壶山来。
修竹翠成幄，低花锦繁堆。
虽无亭馆巧，颇适疏散怀。
尽日避车马，一迳荒莓苔。
有惭邑大夫，政成此衔杯。
落叶风扫溉，山禽喜毰毸。
哦诗动深谷，草木声喧豗。
此邦渐惠泽，耆艾到提孩。
独此小园植，秋芳迟君开。
唯梅最辱爱，有句高崔嵬。
青玉不足报，愿公坐中台。
桃李满天下，绿野追唐裴。
论功歌诗
班固（两汉）

因露寝兮产灵芝。
象三德兮瑞应图。
延寿命兮光此都。
配上帝兮象太微。
参日月兮扬光辉。
官牛
白居易（唐代）

官牛官牛驾官车，
浐水岸边般载沙。
一石沙，
几斤重？
朝载暮载将何用？
载向五门官道西，
绿槐阴下铺沙堤。
昨来新拜右丞相，
恐怕泥涂污马蹄。
右丞相，
马蹄踏沙虽净洁，
牛领牵车欲流血。
右丞相，
但能济人治国调阴阳，
官牛领穿亦无妨。
杨柳枝六首 其五 通州道中作至元四年春
宋褧（元代）

齐化门东醉别时。主人折赠最高枝。船开酒醒潞河远，回头烟树漫参差。
沁园春
刘将孙（宋代）

十月雪堂，将归临皋，二客从坡。适薄暮得鱼，细鳞巨口，新霜脱叶，月步行歌。有客无肴，有肴无酒，如此风清月白何。归谋妇，得旧藏斗酒，重载婆娑。

登虬踞虎嵯峨。更凭醉攀翻栖鹘窠。曾岁月几何，江流断岸，山川非昔，夜啸扪萝。孤鹤横江，羽衣入梦，应悟飞鸣昔我过。开户视，但寂寥四顾，万顷烟波。
赠张绘秘教九题 其一 诗将
林逋（宋代）

风骚推上将，千古耸威名。子美尝登拜，昌龄合按行。

笼纱疑旆影，击钵认金声。唱和知谁敌，长驱势已成。
玉楼春（三月三日雨夜觞客）
毛滂（宋代）

一春花事今宵了。点检落红都已少。阿谁追路问东君，只有已已河畔草。

尊前不信韶华老。酒意妆光相借好。檐前暮雨亦多情，未做朝云容易晓。

南歌子正月二十八日定空寺赏梅暮霰寒依树，娇云冷傍人。江南谁寄一枝春。何似珑璁十里、更无尘。

雨萼胭脂淡，香须蝶子轻。碧山归路小桥横。谁见暗香今夜、月胧明。
寄高丞相
刘祁（元代）

青云自致不须阶，十稔从容位上台。负荷一堂森柱石，调和众口费盐梅。

勤劳密迩三朝重，寿考康宁七秩开。家道益昌孙有息，綵衣扶杖好归来。
祝江西饶太夫人兼颂其诸郎丛桂四首 其一
邓云霄（明代）

龙沙旧谶岂空傅，膝下文星总列仙。不用飞书向南岳，麻姑山水本相连。
李抚州挽词
楼钥（宋代）

与物初无忤，台评反谓倾。
麾符成漫仕，林壑寄平生。
跪履嗟何晚，挥犀空复情。
天台隔风浪，无地拜佳城。
丹水
杜牧（唐代）

何事苦萦回，离肠不自裁。恨身随梦去，春态逐云来。

沈定蓝光彻，喧盘粉浪开。翠岩三百尺，谁作子陵台。
忆紫芝
苏泂（宋代）

几度青衣裹白云，流传仙句世间闻。
如今一去无踪迹，独自看云不见君。
题陈氏潇湘八景图 其二 烟寺晚钟
陈旅（元代）

西崦生夕霏，归僧度林巘。但觉山路长，不觉钟声远。
上册宝十三首 其三 迎神用《歆安》。
郊庙朝会歌辞（宋代）

雍雍在宫，翼翼在庭。显相休嘉，肃雍和鸣。神嗜饮食，明德惟馨。

绥我思成，式燕以宁。
何造诚作浩然堂陈义甚高然颇喜度世飞升之说 其二
黄庭坚（宋代）

万物浮沈共我家，清明心水遍河沙。无钩狂象听人语，露地白牛看月斜。

小雨呼儿蓺桃李，疏帘帏客转琵琶。尘尘三昧开门户，不用丹田养素霞。
叠旧岁中秋帖子韵并令梁诗正蒋溥和之 其四
弘历（清代）

籁是仙韶松是楼，广寒法曲宴中秋。便教即景龙堆畔，也胜徵词玉殿头。
访故人
释斯植（宋代）

石榻相期久，闲寻到野房。
春归芳草暗，云入楚山长。
人影分孤驿，鸡声落曙桑。
凄凉千古事，回首两茫茫。
游武夷以相期拾瑶草分韵赋诗得瑶字
朱熹（宋代）

秋声入庭户，残暑不敢骄。起趁汗漫期，两袂天风飘。

眷焉此家汗，名号列九霄。相与一来集，旷然心朗寥。

栖息共云屋，追寻唤渔舠。一水屡萦回，千峰郁岧峣。

苍然大隐屏，林端耸孤标。下有云一壑，仙人久相招。

授我黄素书，赠我英琼瑶。茅茨几时见，自此遗纷嚣。
叠中秋帖子词韵命翰苑诸臣和之 其四
弘历（清代）

依巘轩斋近水楼，此间不易值中秋。他年试觅新题句，应在千峰最上头。
丰年有高廪
曾巩（宋代）

盛德临昭旦，多祥获有年。
嘉禾登羡溢，高廪积连延。
田入丰维亿，仓收富且千。
梦鱼谐素兆，如栉比前篇。
瑞贶神之与，休明颂所传。
粢盛繇此备，清庙荐恭虔。
题赵景安二亭·尺五二首
陈造（宋代）

闛沓每疑坤轴动，撞唐更恐日车翻。
凭栏待得波声寂，擘絮依然挂海门。
贺新郎·醉里江南路
刘埙（宋代）

醉里江南路。问梅花、经年冷落，几番烟雨。玉骨冰肌终是别，犹几孤山瑞露。想蕴藉、和羹风度。万紫千红羡妒早，羡仙标、岂比人间侣。聊玩弄，六花舞。云寒木落山城暮。忽飘来、暗香万斛，春浮江浦。茅舍竹篱词客老，拟傍东风千树。看好月、亭亭当午。流水村中清浅处，称横斜疏影相容与。时索笑，想应许。
送黄秀实著作赴单父任
廖刚（宋代）

忆昔负笈游虞庠，三千缝掖纷袍霜。英姿锐气磨干将，凌云薄汉争翱翔。

君时捧书自闽乡，贾生十八惊洛阳。南宫我适同广场，邂逅愚智俱忘羊。

低回十载灯烛光，纤鳞壁水追洋洋。怜君兄弟双凤皇，邓林秀出凡楩樟。

才名籍籍日以香，谁者不识江夏黄。登籍还许联龙章，米糠初未精簸扬。

须臾绿骥驰康庄，瑶池下泽殊行藏。西清椽笔金玉相，扬鞭缓佩鹓鹭行。

丘明迁固与颉颃，汗流晔寿走且僵。文奎忽度南斗傍，江湖洗耳听鸣榔。

相逢一笑百念亡，玉自辉洁兰仍芳。元经寂寞谁问杨，逃空我幸论肺肠。

蛟龙蟠蜇岂可常，赐环长恐成参商。春风三月莺燕忙，桥飞柳絮随风狂。

修补冉冉将征艎，别离安得情无伤。如君知音满庙堂，尘沙肯使埋圭璋。

鹏程九万讵易量，从今拭目看腾骧。我惭百事无一长，独有疏懒胜嵇康。

功名老大空激昂，那能俯仰巡门墙。艰难辛苦亦备尝，濯缨早晚寻沧浪。

与君后会何渺茫，江鱼塞雁无相忘。
峡州至喜亭记
欧阳修（唐代）

蜀于五代为僭国，以险为虞，以富自足，舟车之迹不通乎中国者五十有九年。宋受天命，一海内，四方次第平，太祖改元之三年，始平蜀。然后蜀之丝织文之富，衣被于天下，而贡输商旅之往来者，陆辇秦、凤、水道岷江，不绝于万里之外。

岷江之来，合蜀众水，出三峡为荆江，倾折回直，捍怒斗激，束之为湍，触之为旅。顺流之舟顷刻数百里，不及顾视，一失毫厘与崖石遇，则糜溃漂没不见踪迹。故凡蜀之可以充内府、供京师而移用乎诸州者，皆陆出，而其羡余不急之物，乃下于江，若弃之然，其为险且不测如此。夷陵为州，当峡口，江出峡始温为平流。故舟人至此者，必沥酒再拜相贺，以为更生。

尚书虞部郎中朱公再治是州之三月，作至喜亭于江津，以为舟者之停留也。且志夫天下之大险，至此而始平夷，以为行人之喜幸。夷陵固为下州，廪与俸皆薄，而僻且远，虽有善政，不足为名誉以资进取。朱公能不以陋而安之，其心又喜夫人之去忧患而就乐易，《诗》所谓“恺悌君子”者矣。自公之来，岁数大丰，因民之余，然后有作，惠于往来，以馆以劳，动不违时，而人有赖，是皆宜书。故凡公之佐吏，因相与谋，而属笔于修焉。
奉候林见素都宪平蜀寇致仕三首 其三
郑岳（明代）

幕府功频上，骚坛兴每登。江摇青嶂影，树入碧云层。

阵法依诸葛，诗篇出少陵。苍崖看墨迹，长忆汉中丞。
锦被堆
徐去非（宋代）

一种两容仪，红共白、交映南枝。紫霞仙指冰翁语，花如醉玉，香同臭雪，别样风姿。

相守岁寒期。春造化、密与天知。羞将脂粉隈桃李，独先结实，还同戴胜，归宴瑶池。
故垒
洪繻（清代）

故垒歌番曲，凄凉不可听！无多古时树，伤心乱后青！
浪淘沙二首·集南唐李后主句 其二
吴庆焘（清代）

花月正春风。转烛飘蓬。人生长恨水流东。细雨梦回鸡塞远，欲起还慵。

回首月明中。院静庭空。林花谢了太匆匆。记得仓皇辞庙日，何事巫峰。
投王饶州日勤四首
赵蕃（宋代）

福星谁遣出虚危，帝念鄱人因数饥。
试问公来若为政，皆言吏瘠与民肥。
探木犀
范成大（宋代）

秋半秋香花信迟，攀枝擘叶看织微。
昨朝尚作茶枪瘦，今雨催成粟粒肥。
偈公六十五首
释咸杰（宋代）

南泉起模画样，长庆披砂拣金。
云门鼻孔先穿，雪窦据款结案。
偈颂六十七首
释原妙（宋代）

咄哉老贼，偷心未息。
石灰布袋，到处成迹。
若谓子为父隐，毕竟曲不藏直。
今日因斋庆赞，未免乘时拈出。
送提点少卿丈还鄱阳
彭汝砺（宋代）

秋风吹雨响梧桐，南岸遥山翠几重。稍爱楼台足清旷，可怜樽俎未从容。

三溪天外横新水，五老云间出旧峰。邂逅一舟吾亦往，登临还复与公从。
禅人并化主写真求赞 其三九六
释正觉（宋代）

默默而游，月冷天秋。靡靡而周，云行水流。身心无畔岸，机用有锥钩。

诸尘三昧纵横句，分付之人拄杖头。
萤
齐己（唐代）

透窗穿竹住还移，万类俱闲始见伊。
难把寸光藏暗室，自持孤影助明时。
空庭散逐金风起，乱叶争投玉露垂。
后代儒生懒收拾，夜深飞过读书帷。
寿蹇少卿
杨士奇（明代）

四纪廷臣，三朝国老，左班领袖官僚。手扶红日，两度上青霄。

一官丹诚，奉主持恭谨，不间纤毫。从容处、调羹事好，补衮更才高。

君臣鱼水契，龙章凤敕，前后华褒。看满怀春意，富贵无骄。

嘉庆今年七十，梅舒玉香蔼宫袍。更百岁、康宁寿福长，远佐唐尧。
杜似吟院二首
黄庭坚（宋代）

吟院虚明如画舫，想成槛外是长江。
杜郎忽作扬州梦，雨带风沙打夜窗。
秋怀
吴锡畴（宋代）

雁声叫断一天秋，寒气凭陵季子裘。
莫恨蛾眉偏薄命，曾知猿臂自难侯。
绕黄花有诗消遣，持紫鳌兼酒拍浮。
未用凄凉如宋玉，月明清思满前洲。
和黄子山韵二首
王炎（宋代）

三年凋县积忧虞，幸脱拘囚气始苏。
已愧渊明辞五斗，尚睎聱叟住三吾。
潜心道义须加进，垂世功名莫浪图。
前日趋荣今敛退，看人高步上天衢。
除日立春雪
李洪（宋代）

献日春回一日先，勾芒清晓试花权。
要看腊雪连春雪，独占新年与旧年。
梅绽香唇才半树，柳苏睡眼待三眠。
东皇次第开桃李，谁顾寒松润雪边。
端午帖子·太上皇后阁
周必大（宋代）

命缕五丝长，菖醪九节香。
尧年方有永，文母共无疆。
香寂圃
曾几（宋代）

陂陀茶山西，草树无空空。
呼儿锄其荒，花木乱栽种。
葩华以时折，芗泽得风送。
真成摩诘病，幻出天女供。
游人等蜂蜨，晴日竞喧哄。
灵坚不自持，玉陇纷一哄。
谁知根尘间，境界极空洞。
诚能返其流，当见寂不动。
花飞已无踪，香过忽如梦。
于焉自闻闻，尔乃得大用。
岳州行郡竹篱
张说（唐代）

山郡不沟郭，荒居无翳壅。爱人忠主利，善守闭为勇。

苟非小勤瘁，安得期逸宠。版筑恐土疏，襄城嫌役重。

藩栅聊可固，筠篁近易奉。差池截浦沙，缭绕缘隈垄。

矗似长云亘，森如高戟耸。预绝豺狼忧，知免牛羊恐。

闾里宽矫步，榛丛恣踏踵。始果游处心，终日成闲拱。
张弥茂赠红褐禅衣
释函可（明代）

空囊不羞涩，犹自念僧寒。顿使贫儿富，能令白骨丹。

雪埋深易见，血洒湿难乾。且得残冬过，何如破衲安。
除夜自石湖归苕溪十首 其八
姜夔（宋代）

桑间篝火却宜蚕，风土相传我未谙。但得明年少行役，只裁白纻作春衫。
秋雨
黎学渊（清代）

凉云漠漠雨潇潇，无那秋窗坐寂寥。此夜不堪闻络纬，有人深悔种芭蕉。

关河布被惊寒拥，镫火金闺带泪挑。莫唱吴娘旧词曲，怜他青鬓已曾凋。
何生复用涂字韵喜予从东坡游作三篇见寄次韵答之后篇柬刘壮舆 其二
李彭（宋代）

东坡十年作谤书，多情杖屦作归涂。雪堂公去颇削迹，来禽青李皆已枯。

秋风醉索武昌鱼，脚敲两舷声函胡。只今诸生典刑在，他日明公游石渠。
以蜀笺寄弟洎
韩溥（宋代）

十样蛮笺出益州，寄来新自浣溪头。
老兄得此全无用，助工尔添修五凤楼。
题应之二扇 其一
曹勋（宋代）

纺车补网住溪头，草木萧萧隐显秋。贾客数声何处橹，水云应却羡渔舟。
水调歌头 其二
朱敦儒（宋代）

白日去如箭，达者惜分阴。问君何苦，长抱冰炭利名心。

冀望封侯一品，侥倖升仙三岛，不死解烧金。听取百年曲，三叹有遗音。

会良朋，逢美景，酒频斟。昔人已矣，松下泉底不如今。

幸遇重阳佳节，高处红萸黄菊，好把醉乡寻。澹澹飞鸿没，千古共销魂。
自励
陆游（宋代）

中年已惧小人归，况是駸駸耄及时。
气惰欲归思友助，学衰不进赖儿规。
无功追媿清时禄，有命何忧晚节饥。
羸病今年能未死，潜心更下董生帷。
次韵吴伯庸竹间梅花十绝
释绍嵩（宋代）

池边梅映竹边池，皎月勾添光陆离。
堪笑胡雏亦风味，从教横笛月中吹。
次韵南涧韩先生二首
赵蕃（宋代）

秋入园林日夜稀，慨然那复更临岐。
暗中摸索非其物，海内流传会有知。
岂但文章振吾道，更蕲饥溺济斯时。
直声旧著尚书履，召节行闻夜席思。
杂诗三首（一本连前春闺作杂诗四首）
沈佺期（唐代）

落叶惊秋妇，高砧促暝机。蜘蛛寻月度，萤火傍人飞。

清镜红埃入，孤灯绿焰微。怨啼能至晓，独自懒缝衣。

妾家临渭北，春梦著辽西。何苦朝鲜郡，年年事鼓鼙。

燕来红壁语，莺向绿窗啼。为许长相忆，阑干玉箸齐。

闻道黄龙戍，频年不解兵。可怜闺里月，长在汉家营。

少妇今春意，良人昨夜情。谁能将旗鼓，一为取龙城。
对酒
朱继芳（宋代）

莫信樵人说，秦时有树存。
青天浮渤澥，白日走昆仑。
为有愁千斛，时须酒一尊。
提壶亦相劝，花下绿阴繁。
尹山寺
韩淲（宋代）

风净绿阴合，山明清昼长。钵单浮野润，龛座閟幽香。

鸟哢集初夏，鹤飞迎夕阳。离人何用饮，有客又成章。
歌元丰五首
王安石（宋代）

露积成山百种收，渔梁亦自富虾鳟。
无羊说梦非真事，岂见元丰第二秋。
过殽陵关
李昌祺（明代）

春尽殽陵道，千山万木中。水声泉聒聒，云气雨濛濛。

嫩草溪边石，幽禽树杪风。抱关黄发吏，宁解识终童。
朝中措·玉屏松雪冷龙鳞
蔡松年（宋代）

玉屏松雪冷龙鳞。闲阅倦游人。耐久谁如溪水，破冰犹漱雪根。三年俗驾，千钟厚禄，心负天真。说与苍烟空翠，未忘藜杖纶巾。
拟水西寺东峰亭九咏·栖烟鸟
梅尧臣（宋代）

斑斑远林鸟，极目波烟中。
各识时早暮，不忘巢西东。
推物得真意，吾将效陶公。
罗汉岭上古杉
释居简（宋代）

一亩蔽苍苔，昙猷手自栽。滴高零露馥，蟠厚烈风哀。

黛色垂云黑，丹心阅世灰。儿孙几度老，独立暝云隈。
赠海岳罗山人归金坛
胡庭兰（明代）

海岳金坛士，超然浩荡游。步高关塞月，吟满帝王洲。

有客携诗卷，无钱挂杖头。双眉横绿眼，一剑拂清秋。

谈吐悬河下，书成翥凤愁。自同怀素步，人号谪仙流。

朱毂来三辅，金尊倾五侯。飘飘访紫府，去去跨青牛。

遇我丹台宿，论心彩笔投。严霜探武库，晴渚泛虚舟。

绣虎功非拙，屠龙术更优。三花新欲采，二酉旧曾搜。

才大名长累，身穷道可谋。长安悲客路，乐土老枫楸。

归卜丹霞穴，行招白鹿俦。轻鞭疏柳外，高帽紫烟浮。

泽国东阳近，瑶京北斗侔。相望隔风雨，一笑托蜉蝣。

日下孤鸣凤，江心几浴鸥。庙廊还有事，湖海讵无忧。

共喜荣登籍，谁言耻下篝。还渠白毛扇，赠子翠云裘。

妙悟金丹诀，间将玉籍雠。茅龙天信宿，青鸟日绸缪。

郭外山标秀，壶中桂影幽。凌云托殊调，流水渺灵修。

金玉音非远，盘桓愿正酬。梁园飞艳雪，杜屋送寒飕。

此夕肠堪断，他年梦独留。孤怀何所待，天宇共悠悠。
久过重阳菊英粲然即事十首
方回（元代）

风霜无畏最耐久，粪壤不资真自然。
正则夕餐骨已换，凌江端作跨鳌仙。
水龙吟 广陵送客，次郑兰玉赋蓼花韵
张翥（元代）

芙蓉老去妆残，露华滴尽珠盘泪。水天潇洒，秋容冷淡，凭谁点缀。瘦苇黄边，疏萍白外，满汀烟＊。把余妍分与，西风染就，犹堪爱，红芳媚。几度临流送远，向花前、偏惊客意。船窗雨后，数枝低人，香零粉碎。不见当年，秦淮花月，竹西歌吹。但此时此处，丛丛满眼，伴离人醉。
和西湖竹枝词
张简（宋代）

鸳鸯蝴蝶尽双飞，杨柳青青郎未归。第六桥边寒食雨，催郎白苧作春衣。
题赤松宫（今兰溪县之赤松山。王初平亦称赤松子）
舒道纪（唐代）

松老赤松原，松间庙宛然。人皆有兄弟，谁得共神仙。

双鹤冲天去，群羊化石眠。至今丹井水，香满北山边。
贺皇太子九月四日生辰四首
杨万里（宋代）

代邸躬仁俭，汤孙世圣贤。
谁云无二日，今恰见三天。
甲观初寒夕，神光似昼然。
前星那解老，何但八千年。
论诗
王振声（清代）

诗到三唐已别裁，不图生面近重开。字能泣鬼无灵气，语必惊人有霸才。

七宝楼台迷片段，九天珠玉障尘埃。百思索解终难解，安得香山老妪来。
赤公同诸公游千山余不能从二绝 其一
释函可（明代）

年少探奇逸兴增，杖头常欲上云层。于今老病居人后，见说峰高便畏登。
洞庭即事 其二
韦骧（宋代）

浪头卷白去无垠，山面铺青一色匀。气象清雄无处比，情怀局促此中伸。

攲危钓艇唯堪望，仓猝商帆不用嗔。顾我遽来非自任，也知牵制为官身。
即事
吴与弼（明代）

又出柴关踏雪晴，养心随处抱遗经。含英咀实尝闻命，莫向尘寰枉此生。
游武夷山
赵抃（宋代）

武夷之山千万峰，溪水诘曲流其中。喷云涌雪可□楫，一棹无览仙人踪。

白鹤昂昂写峭壁，雕虎长□□清风。悬崖蜕骨造化外，绝壑驾船神鬼功。

寒岩鼎灶失鸡犬，盘石松椿腾蛟龙。行行自喜浣尘俗，萧散玉羽超樊笼。

当年此日是高会，左仙右仙曲未终。紫星飘然天上去，曾孙虹桥路已穷。

我生丹心涵太冲，欲脱缰锁追鸿蒙。上邀轩辕宴玄圃，手摘日月相游从。
戏呈南池同游诸兄
刘宰（宋代）

方池带南郭，胜践及西风。多稼天连碧，芳莲水映红。

渔歌来席上，鸟影度屏中。想见垂杨里，诗成又暮钟。
大风绝句二首
晁说之（宋代）

扬州桃叶能留客，任是东风江上狂。
南北人情亦相似，六军不肯过咸阳。
挽王信伯先生
杨邦弼（宋代）

梁木俄摧坏，嗟呈丧大贤。
典刑看肖子，道学付谁传。
一代风流尽，千年物论先。
师言犹在耳，身敢坠周旋。
宿怜上人房
李郢（唐代）

重公旧相识，一夕话劳生。药裹关身病，经函寄道情。

岳寒当寺色，滩夜入楼声。不待移文诮，三年别赤城。
和吕子进元夕
范祖禹（宋代）

何处元宵好，天街第一坊。九重金阙外，万寿綵山旁。

扈跸凝祥岛，迎銮资善堂。帝城灯火满，归坐若禅房。
孤云
贯休（唐代）

将比鹭鸶还恐屈，始思残雪不如多。

清风相引去更远，皎洁孤高奈尔何。
送童子敬赴省
姚勉（宋代）

满望飞腾几许年，一闻充赋喜如颠。
金经炉冶锋方锐，木饱风霜节始坚。
此去稳登云里路，定知荣冠籍中仙。
近闻上蔡鸬洲合，一似前年锦水连。
宗能寓夏氏馆暑夜以诗招之
郑文康（明代）

故人清话类清标，清似清风月下飘。不及清风能自至，故人须待寄诗邀。
送林道会归平阳
王朝佐（宋代）

研朱点易已多年，洞底烟霞别有天。千里漫来骑只鹤，一官归去领群仙。

药炉煖养烧丹火，茶灶晴分瀹茗泉。安得尘襟都扫却，相从细读悟真篇。
南歌子
辛弃疾（宋代）

世事从头减，秋怀彻底清。夜深犹道枕边声。试问清溪底事、不能平。

月到愁边白，鸡先远处鸣。是中无有利和名。因甚山前未晓、有人行。
喜迁莺
王恽（元代）

五更残梦。听绿窗莺语，罗衾香拥。百啭多情，娇啼无泪，枕上一声时送。

真成翠鬟双笋，当户玉琴初弄。欲谁共。趁风和求友，乔林烟蓊。

春动。花气重。暗度垂杨，暖人酴醾洞。倦客芳悰。佳人幽思，愁满彩笺金凰。

自怜比来心事，两翅果谁搏控。听指纵。望高城落日，黄尘飞鞚。
和余汝霖雪七绝
胡寅（宋代）

周宣辟国号中宗，六月兴师洒汗同。
莫为苦寒辞出塞，采薇归戍亦论功。
鹧鸪天·楼宇沉沉翠几重
刘仲尹（金朝）

楼宇沉沉翠几重，辘轳亭下落梧桐。川光带晚虹垂雨，树影涵秋鹊唤风。
人不见，思何穷，断肠今古夕阳中。碧云犹作山头恨，一片西飞一片东。
周子及盬簿挽诗二首
杨万里（宋代）

投老欣相得，论心恨较迟。
披文流涕疏，分韵泛湖诗。
天夺过逢乐，人兴殄瘁悲。
何须金马客，鲜制玉楼辞。
寄陆宪元
郑獬（宋代）

陆子处乎顺，虽穷志愈刚。
剑埋金不蚀，圭折玉犹方。
古意閒中见，浮名静外忘。
行藏吾自得，可笑接舆狂。
答景彝对月
刘敞（宋代）

正惜蟾蜍沈夕霭，忽传钟鼓送秋晴。浮云四卷无馀迹，斜汉西流亦自明。

危槛钩帘吟独久，薄帷高枕梦逾清。幽兰佳菊漙新露，的历珠华满翠茎。
拟古诗八首 其一
鲍照（南北朝）

鲁客事楚王，怀金袭丹素。既荷主人恩，又蒙令尹顾。

日晏罢朝归，舆马塞衢路。宗党生光辉，宾仆远倾慕。

富贵人所欲，道得亦何惧。南国有儒生，迷方独沦误。

伐木清江湄，设罝守毚兔。
菊梅
李龙高（宋代）

千林摇落梅新蓓，万卉披猖菊未莎。
岁晚幽人空谷里，渊明和靖不争多。
怀人·刘文木
刘伯埙（清代）

吾道久榛荆，期人迥自鸣。百川悲既倒，一木赖孤撑。

潞水从为别，燕云空复情。著书原济世，未可避浮名。
山村经行因施药五首 其三
陆游（宋代）

儿扶一老候溪边，来告头风久未痊。不用更求芎芷辈，吾诗读罢自醒然。
寻梅十首 其六
徐瑞（宋代）

首阳食薇千古瘦，商山茹芝绝世清。谁能嚼花卧空谷，一物不向胸中横。
高邮道中
马春田（清代）

四月南风扑面迎，一舟竹篾牵行。童童远树青如盖，中有连耞打麦声。
和端茶训子 其一
徐经孙（宋代）

东坡月窟天香远，山谷云涛味玉温。相对两翁元祐老，说茶风味到今存。
逍遥咏
宋太宗（宋代）

十洲洞府养神仙，几说桑田屡变迁。
老才商周为柱史，刘安拔宅上青天。
名山隐遁非堪守，炼药修真本自然。
想取仪形通感应，徒劳运智乱烹煎。
卜算子（丙午春即席和从善）
赵师侠（宋代）

杨柳褪金丝，艳杏摇红影。欲雨还晴二月天，春色浑无定。

晓梦不堪惊，午昼新来永。一掬归心万叠愁，空惹长亭恨。
五贶诗。乌龙养和
皮日休（唐代）

寿木拳数尺，天生形状幽。把疑伤虺节，用恐破蛇瘤。

置合月观内，买须云肆头。料君携去处，烟雨太湖舟。
再和答师复五首 其一
释德洪（宋代）

爱君道骨有仙风，人品浑如月在空。清论不穷霏锯屑，故应云梦吐胸中。
颂古三十一首 其二十二
释安永（宋代）

入草亲寻草里人，重重有路掌中平。不遇大商空突晓，日高犹听打三更。
沁园春·几叶凋枫
卢祖皋（宋代）

几叶凋枫，半篙寒日，傍桥系船。爱洞门深锁，人间福地，双溪分占，天上星躔。破帽敧寒，短鞭敲月，此地经行知几年。空赢得，似沈郎消瘦，还欠诗篇。沙鸥伴我愁眠。向水驿风亭红蓼边。有村醪可饮，且须同醉，溪鱼堪鲙，切莫论钱。笠泽波头，垂虹桥上，橙蟹肥时霜满天。相随否，算江南江北，惟有君闲。
三千牍（读《史记》作）
邵宝（明代）

三千牍，二月读。
君何劳，臣何渎。
申公言，言不在多。
止辄乙，今如何。
右《吕獒》，左《无逸》，不如对此朝还夕。
代李居士谒王去非制干三首
刘宰（宋代）

侨居无地寄生涯，布袜青鞋着处家。
太乙虚舟想莲叶，玄都活处问桃花。
不堪众稚贫为累，坐使孤生发半华。
傥许侏儒均赋粟，不妨老子自餐霞。
颂古一百二十一首
释宗杲（宋代）

一人眼似鼓槌，一人头如木杓。
两个老不识羞，至今无处安著。
西城宴集元佑七年三月上已日诏赐馆阁官花酒
秦观（宋代）

春溜泱泱初满池，晨光欲转万年枝。
楼台四望烟云合，帘幕千家锦绣垂。
风过忽闻花外笑，日长时奏水中嬉。
太平谁谓全无象，寓在群仙把酒时。
鹧鸪天 其三 青阳峡对酒
段克己（宋代）

飐飐轻舟送上溪。何时柳树已成围。贪看归鸟投林急，不觉残成入座飞。

兰棹举，曲尘霏。新荷挽断有馀丝。酒酣却对青山笑，面目苍然不入时。
送滕教妇二首
陈淳（宋代）

驿道芬菲春气柔，征蹄去去不容留。
俯辞南国抠衣佩，直向端容拜冕旒。
璧沼从知新训导，石渠旋复细刊雠。
泽民致主渊源学，那或浮沉逐悲流。
按田行
刘弇（宋代）

野鸢蹲枯桑，白日忽西注。一水东南奔，惊雷泄涛怒。

越闻凄凉弄，滞念剧攒蠹。岁时倦客身，云窅前村路。

应门白痴子，觇矕窃指顾。强黠笑官人，弥年此来去。

田家不讳穷，谁者当丰阜。摘刔岂吾心，宽攸惟尔故。

行矣渠未央，遑恤儿女语。
自许昌如蔡与石士繇酌别一章
陈东（宋代）

太学诸生出许昌，抱关夫子特相将。
轻衣短帽秋风里，瘦马羸童古柳傍。
黄叶翻翻惨离思，独醪沃沃浇愁肠。
欲知此别情怀恶，正是平生气味长。
公归且作诗书伴，我去还依鸿雁行。
酒阑径渡石桥子，回首高城挥夕阳。
戏伸监院伸宣力勤圆老有传衣之意
王洋（宋代）

安乐窝前安乐僧，一轮明月一枯藤。
与他整顿山林了，更上孤峰第一层。
更漏子四首 其四
奕绘（清代）

发如云，梳似月，无限阴晴圆缺。梳似月，鬓如云，清辉独忆君。

月如梳，云似鬓，一种闲愁难问。云似鬓，月如梳，天涯有梦无。
曲江值欧阳伯起舟行至封川 其二
曾丰（宋代）

华发吾衰矣，妙龄君浩然。追随多计日，笑语两忘年。

功业无它逊，文章收自专。浯溪崖石上，准拟效拳拳。
次韵子夷兄弟十首 其五
张耒（宋代）

少年初入路，见谓醒日少。春风牡丹市，走马帽檐倒。

知音君伯仲，骐骥与腰袅。五年复相逢，但怪酒盏小。
送包使君入朝除左曹郎二首
戴复古（宋代）

金门行入奏，何以告君王。
请下求贤诏，兼陈活国方。
解纷□□□，救弊细思量。
若见高常簿，言予病在床。
重九考罢试卷书呈同院诸公二首
邓忠臣（宋代）

屡见高文试泽宫，长年参校愧龙钟。
悬黎待价由来久，绿绮知音不易逢。
吉语乍闻随鹊喜，归期专欲问龟从。
到家莫负如泥约，光禄供醪味渐浓。
秋夜留彭雅夫夜话
林占梅（清代）

一轮明月柳梢头，唧唧虫声傍砌幽。有客清谈同煮茗，谁家吹砌尚凭楼。

竹阴滴露萧斋夜，梧叶飘风小院秋。漏鼓沉沉君莫去，纵非陈榻也须留。
磬湖
赵蕃（宋代）

凿开何自来，名得因形似。
似欲使先生，因兹号居士。
温泉
张岳崧（清代）

秦冢今何在，唐宫迹已虚。玉池羞粉黛，金碗出邱墟。

故事空千载，清泉尚一渠。振衣聊眺望，山色又征车。
漫成寄朱伯海主簿
曹彦约（宋代）

幸拜恩纶强自宽，穷居寒土忝微官。
风霜迢递逾千里，晨夕间微历万端。
一片山城常寂寞，几宵灯火忆团栾。
当年别后伤心处，极目君峰草木寒。
和宫祠五首 其三
王佐（汝学）（明代）

晓听促漏著衣裳，梳得朝阳新样妆。阿监传呼朝太母，宫司仍与押班行。

金银恩宠难常注，刺绣工夫岂敢忘。闻说近来容入道，礼星瞻斗学烧香。
春云得歌字应红兰主人教
吴启元（清代）

轻暖轻寒剪绿莎，春云斜压画阑多。杏花雨外霏微起，杨柳风前澹荡过。

御苑晴生芳径湿，宫墙低度午阴和。玉楼正在莺声里，间袅红窗一典歌。
重九
潘牥（宋代）

才说登山病便苏，老身健得似於菟。
一丝白处潮来往，数点青边山有无。
厌胜诗穷多插菊，驱魔酒恶细看萸。
龙山落帽方真乐，孙盛汝非柏氏图。
湖州歌九十八首 其五
汪元量（宋代）

一匊吴山在眼中，楼台累累间青红。
锦帆后夜烟江上，手抱琵琶忆故宫。
瀛海驿为始皇求仙处
姚燮（清代）

幻惑极所至，抟土能黄金。海云在堂户，蓬莱或匪深。

六王尽夭札，干戈已电扫。阿房营未成，白日照衰草。

下寿无百年，冕衮厌卑小。混沌破昼夜，九野飞蜉蝣。

往提崆峒剑，踏雾追青虬。东王西母在荒落，一勺沧波眼中涸。

沙邱之魂犹未招，封禅文章后且作。
闻危太朴王叔善除宣文阁检讨三首 其二
吴师道（元代）

两都赋意入经营，今日奇逢有此行。弟子弦歌临壁水，诸公篇此出承明。

眼中高阙祥云色，梦里空斋旧雨声。千里相望劳问讯，追扳无路若为情。
贺新郎 得京口北发信用史邦卿韵
龚鼎孳（清代）

莺馆安排静。待珠轮、逐程屯劄，柳旗花令。预遣探香乌鹊去。

露洒星桥玉冷。可曾见、卢家官艇。金字虎头青鸟印，押红泥、遮抹春愁影。

骑凤月，破烟瞑。

瑶箱泪叠朱丝剩。试芙蓉、两行宫烛。对摊芳信。微雨细揉弹事笔，温热低心软性。

料锦鲤、今番情定。雾幔晴衫深打叠，怕秋棠、不耐商飙劲。

因蚤雁，嘱君听。
惊禽
刘敞（宋代）

幽鸟何所托，高栖众林端。风巢雏鷇危，露叶毛羽寒。

半夜吐明雏，惊鸣递嚣欢。迎光怪焚巢，顾影疑飞丸。

何为贪择木，通夕不自安。乘高非尔谋，宜下易所观。

不见丹穴凤，深居全綵翰。
飞电引
陈泰（元代）

昔君赋鱼鱼有灵，夜挟震电飞苍冥。我藏君字入匣永，墨光剑苍奔雷霆。

乖龙因此却相妒，诃叱雷电閟烟雾。阳乌薄蚀朱鸟官，荧惑凭陵赤蛇度。

绿章封事朝九关，帝意鸿濛阍者怒。客从清溪溪上来，为言明府何奇哉。

清晨坐衙昼飞檄，席卷太乙三山回。怪来山前雨不过，社鬼山灵独欺我。

凤冈熊峡百里间，飘然忽西无不可。遥知组辔行秋田，老翁拜迎桑树边。

虎髯堂堂有仙苍，平原鲁公作雷吏。
自画墨菊赠公眉
罗万杰（明代）

欹斜高士影，惟悴驿人魄。不受众欣怜，远神先自得。
皇帝上平上皇帝寿乐曲·上寿用崇安之曲
崔敦诗（宋代）

凝旒肃穆，鸣佩舂容。
有酒伊醑，管磬其从。
典礼绚缛，威仪恪共。
颂尧之寿，与天比隆。
鹿苑假寐
周紫芝（宋代）

挂席月未落，辍棹日将午。亟寻墟里烟，尽阅菱芡浦。

烈日方在墟，腾云未成雨。濒河得风岩，佛饭过斋鼓。

龛灯明广殿，妙炷绕残缕。窈窕几僧窗，款欠无一语。

我来兀昼梦，得句瘖不吐。攲巾倒乌纱，堕扇横白羽。

凉襟亦已披，归杖当复拄。为君趣扁墟，夜雨轧鸣橹。
赋梅花
布衣某（宋代）

影摇溪脚月犹冷，香满枝头雪未乾。
只为传家太清白，致令生子亦辛酸。
题杭州西湖可堂 其二
释怀深（宋代）

喜见君心有岁寒，闭门终日对琅玕。相逢不具香严眼，祇作敲风带雨看。
题马愧非巢云亭
杨巍（明代）

亭子起何所，高悬古柳间。为聆黄鸟语，兼爱白云还。

杯外分平楚，座中到远山。襟期有如此，能望不能攀。
汪容甫过访
吴照（清代）

虚馆从无剥啄声，款门君喜订新盟。襟期落落谈经史，聚散茫茫念友生。

回首风尘凋短鬓，脱身沟壑事躬耕。天寒动我归与兴，对酒当歌此日情。
吴江华严塔院赠了洪讲师
叶适（宋代）

具区以为潴，吴江以为裨。
自专一方浸，尽纳海所遗。
逝川无发叹，丽泽可求师。
昔人会心地，今为鱼鸟资。
飞者自无极，游者自无涯。
造物不谆谆，亦莫分何谁。
此时余与子，相遇相谐嬉。
曾观烟雨外，未满苍茫思。
复来秋风后，重有骚屑悲。
不及日月入，烂焉堕轮规。
尚见波涛惊，累然拥丘坻。
况彼琐细者，蒲菼争纷披。
当年吴季子，德合无醇疵。
范蠡之所矜，视之眇毫厘。
末路张季鹰，适意亦见推。
人才非一端，事近若易移。
常恐后生辈，风流日凌迟。
县忧公家迫，俗陋栋宇卑。
子将跨大阁，对此连天瀰。
英雄久销歇，枯槁乃光辉。
寘余一榻处，析理定兴衰。
江上使风呈裴宣州耀卿
张九龄（唐代）

江路与天连，风帆何淼然。遥林浪出没，孤舫鸟联翩。

常爱千钧重，深思万事捐。报恩非徇禄，还逐贾人船。
王侯德政咏 其八 枳邑栖鸾
李之世（明代）

皇恩浩浩海波宽，谩说山城借枳鸾。九译梯航同捧日，彩凫飞处即长安。
秀实再以前韵宠惠佳谨再次元韵
王洋（宋代）

名利世所重，焦烂以为期。
出处不自由，语默多因时。
陈侯有馀佞，又以传其儿。
苏秦掉颊舌，代厉俱诡随。
此风几百年，尚作柔佞姿。
武子炫富豪，击碎珊瑚支。
褒姒出巧谮，归放加伯奇。
茫茫天宇间，穷达不可推。
不须谋快乐，亦角生愁悲。
但看忧乐人，往往心神衰。
长年饱吃饭，此事前贤诗。
菩萨蛮·彩舟载得离愁动
贺铸（宋代）

彩舟载得离愁动，无端更借樵风送。波渺夕阳迟，销魂不自持。
良宵谁与共，赖有窗间梦。可奈梦回时，一番新别离！
题海图屏风 元和己丑年作。
白居易（唐代）

海水无风时，波涛安悠悠。
鳞介无小大，遂性各沉浮。
突兀海底鳌，首冠三神丘。
钩网不能制，其来非一秋。
或者不量力，谓兹鳌可求。
屃赑牵不动，纶绝沉其钩。
一鳌既顿颔，诸鳌齐掉头。
白涛与黑浪，呼吸绕咽喉。
喷风激飞廉，鼓波怒阳侯。
鲸鲵得其便，张口欲吞舟。
万里无活鳞，百川多倒流。
遂使江汉水，朝宗意亦休。
苍然屏风上，此画良有由。
阴雨
谢与思（明代）

久客逢阴雨，寒灯且自亲。如何江海上，偏急往来人。

薄俗看花眼，浮名中酒身。思亲共怀旧，太息反芳晨。
曾子固令咏齐州景物作二十一诗以献 其九 静化堂
孔平仲（宋代）

四境静山川，一枕閒风月。野水抱城幽，青天垂木末。
赠禅客
释道璨（宋代）

空拳打入长蛇阵，杀气连云战更酣。
辊到了无交涉处，牛头向北马头南。
史君赠所临蜀本三苏入京
徐鹿卿（宋代）

至和嘉祐正涂开，綵凤将雏出蜀来。父子名声天宇小，弟兄笔力海潮回。

岷峨一气钟三杰，欧富诸公识异材。后百馀年拜遗像，凛然高节尚崔嵬。
鉴古韵语五十九首 其十七 周文王
孙承恩（明代）

穆穆文王圣，诗称敬止功。谦卑靡侈泰，徽懿见柔恭。

求道心何切，仁民意莫穷。勋华卓相望，异代俨同风。
次后山陈师道见寄韵
曾肇（宋代）

故人南北叹乖离，忽把清诗慰所思。松茂雪霜无改色，鸡鸣风雨不愆时。

著书子已通蝌蚪，窃食吾方逐鸒斯。便欲去为林下友，懒随年少乐新知。
谢孙希说送长鸣鸡
吴宽（明代）

何物䙰褷白锦毛，庭前解缚便长号。徒闻野鹜令人爱，未许苍蝇代尔劳。

拔距群来如赴敌，峨冠独立自分曹。夜深风雨偏安枕，餔啜从今谢子敖。
挽张正甫二首
陈著（宋代）

河汾坐下旧诸生，拔颖丛中学早成。
公相品题文艺价，乡人辟易义风情。
本来云雨蛟龙志，老去山林猿鹤盟。
桂子不须坟上落，此君原自不争名。
宫词 其八十八
王圭（唐代）

崇文殿里胜蓬莱，绣柱扶天秘阁开。典籍校雠三殿外，图书多出禁中来。
和张干三公亭
吴儆（宋代）

三公伟绩绝前尘，千古凌烟向月明。
剪尽甘棠杀风景，遗民犹记旧亭名。
赠贾收处士十韵
刘季孙（宋代）

君家霅溪上，日食霅溪鱼。无钱买钓艇，貌古常有馀。

遇人喜谈笑，贳酒日不虚。浩歌出尘表，白鸟来徐徐。

清风入窗牖，散乱床头书。有琴坏徽轸，渊明意何如。

我欲脱尘网，筑室邻君居。有地植松竹，有水种芙蕖。

作诗赋生理，起居当和予。相顾可忘老，醉饱遗君诸。
江楼迟客
张方平（宋代）

野外游神迥，望中尘物稀。天连远水尽，鸟背夕阳飞。

木叶初摇落，乡怀动式微。兴阑不忍去，迟子一舠归。
春意二首 其一
周紫芝（宋代）

客思知多少，衰年倍感伤。寒犹噤鸟语，雨不听花香。

去路如天远，春愁著斗量。拟抛彭泽印，挂席上归航。
送梦锡往齐州
孔平仲（宋代）

望君之行车，既远目亦收。惟有随君心，千里不能休。

我兄在历随，相别岁已周。音问月三四，东西交置邮。

岂如一相见，君今涉其州。为我道亡恙，深言致绸缪。

先驰魂梦往，迎子鹊山头。
题张明府清风堂三首
方回（元代）

素纨摇月坐高堂，病暍应无困道傍。
好倩丰隆吹火伞，人间各受一襟凉。
舟中口号
释函是（明代）

湾湾江上水，直直渡头烟。烟散乌啼岸，水寒渔聚船。

已过残邑里，未到好山川。欲慕东林远，高眠槐柳边。
送毗师西游
李覯（宋代）

望望王城十二门，青山行尽入红尘。
近来富贵皆天与，到处应多问命人。
閒居杂咏三十二首·隆师
陈淳（宋代）

师者人之范，辨惑正吾疑。
苟不就有道，伥伥其何之。
齐天乐（左绵道中）
陆游（宋代）

角残钟晚关山路，行人乍依孤店。塞月征尘，鞭丝帽影，常把流店虚占。藏鸦柳暗。叹轻负莺花，谩劳书剑。事往关情，悄然频动壮游念。

孤怀谁与强遣。市垆沽酒，酒薄怎当愁酽。倚瑟妍词，调铅妙笔，那写柔情芳艳。征途自厌。况烟敛芜痕，雨稀萍点。最是眠时，枕寒门半掩。
牡丹
石延年（宋代）

缥叶湘丛照碧栏，几春都未见殷鲜。
栽培不得华腴地，岂是东君用意偏。
和杨公济钱塘西湖百题 其二十 金沙井
郭祥正（宋代）

泉脉应通海，沙痕漾细金。成仙吾未必，一酌洗烦心。
送曹子方奉使闽中
孔武仲（宋代）

闻说乘轺美，全□胜赴□。
先声驰岭海，和气入山川。
路束篮舆过，书凭塞雁传。
祝君求荈草，醒我北窗眠。
十月四日张就山初至同饮东园菊花下作
于慎行（明代）

上客来何暮，山斋菊欲残。犹馀秋径色，聊待酒人欢。

艳蕊迎霜立，寒香浥露餐。晚酣休便去，新月出林端。
唐多令 秋影
吴尚憙（清代）

寒露散空濛。明霞在远峰。爱冰蝉、斜挂疏桐。瑟瑟西风催漏去，频移向、画帘中。

小径百花丛。花间尔伴侬。对清潭、却又无踪。翠袖添寒灯欲暗，还疑是、隔纱笼。
酬张二仓曹扬子所居见寄兼呈韩郎中
皇甫冉（唐代）

孤云独鹤自悠悠，别后经年尚泊舟。渔父置词相借问，

郎官能泊许依投。折芳远寄三春草，乘兴闲看万里流。

莫怪杜门频乞假，不堪扶病拜龙楼。
新昌里言怀
钱起（唐代）

性拙偶从宦，心闲多掩扉。虽看北堂草，不望旧山薇。

花月霁来好，云泉堪梦归。如何建章漏，催著早朝衣。
送忍禅游方
释慧空（宋代）

人言祖意不可说，未动唇吻先卷舌。虽然说著也不妨，道火何曾口边热。

若作说会一重关，不作说会万重山。自家肚皮自家划，莫被傍人开眼瞒。

忍禅少年心踊跃，买双草鞋穿两脚。天台南岳走一遭，铁额铜头须撞著。
句
毛崈（宋代）

君家自是为霖手，何止平分月与风。
雩祭回銮辇中即事 其二
弘历（清代）

香衢迤逦不生尘，夹道惟逢欢喜人。恰似身游极乐国，纷随威凤与斑麟。
云间月
梅尧臣（宋代）

明明云间月，皎皎莫可指。
雄乌与牡兔，万岁不生子。
三旬後乃合，徒用成甲癸。
焉见下土物，长养各私己。
蛇蝎满窟隙，嗣毒自未已。
天地岂有意，盛德名不死。
安国置酒敬简堂分韵得柳暗六春字
张栻（宋代）

公憎孔壬面，怪石乃寓目。
夜堂发深藏，林立惊满屋。
我亦苦嗜此，一见下风伏。
何当载而归，妙策三十六。
山村独酌
陆游（宋代）

腰剑如今不换牛，固应万事一时休。
孤舟惯作潇湘梦，骏马宁时鄠杜游？毁誉要须千载定，功名已向隔生求。
石帆山下秋风晚，买酒看云自献酬。
上翰林李舍人
朱庆馀（唐代）

记得早年曾拜识，便怜孤进赏文章。免令汩没惭时辈，

与作声名彻举场。一自凤池承密旨，今因世路接馀光。

云泥虽隔思长在，纵使无成也不忘。
南乡子（咏棣棠菊）
陈师道（宋代）

乱蕊压枝繁。堆积金钱闹作团。晚起涂黄仍带酒，看看。衣剩腰肢故著单。

薄瘦却禁寒。牵引人心不放阑。拟折一枝遮老眼，难难。蝶横蜂争只倚阑。
陈文恭公挽词
楼钥（宋代）

唐虞千载道重光，奕奕元臣任赞襄。
谢传风流冠江左，晋公威誉比汾阳。
折冲曾不劳声色，辅政惟先振纪纲。
天意高高谁可问，坐令邦国叹云亡。
文林别意送赖廷英赴贡
陈繗（明代）

泮宫门下祖筵间，话到平生别却难。连袂采芹春水暖，对窗观史夜灯寒。

鸿飞岂信同遵陆，豹变宁知更长斑。为虎为龙从此去，不须瞻恋旧江山。
野兴三首 其一
顾璘（明代）

花岩控牛岭，连峰碧嵯峨。秀色亘千古，我生能几何。

行几苦难亘，筑室枕其阿。坐卧长对之，所获庶可多。

朝云结丹绮，夕月流金波。采之鍊真液，永以蠲沈痾。
求仙
徐积（宋代）

神仙不知真有无，其术可图不可图。得之不得存乎命，躁不以命良可吁。

愚夫忘欲弃所爱，父母无子妻无夫。本求长生不死术，夭厥所寿残厥躯。
冒雨邀友游竹溪
黄瑞超（清代）

细雨廉纤步湿堤，招携胜侣入梵西。碍林碧障千竿竹，绕刹清流一曲溪。

滴沥山泉珠液细，空濛树色野云低。钟声傍晚铿馀韵，兴尽归来望转迷。
蒲城道中寄怀伯氏
黄庭坚（宋代）

北征无百里，日力不暇给。
山重鸟影尽，露下月华湿。
寒忆共被眠，屡成回马立。
岂如同巢鸟，莫夜得安集。
桑落洲望见庐山立雪一峰和全父弟韵
阳枋（宋代）

春风小立爱莲时，仓卒狂吟譬上题。
岁晚归来无一事，好拚旬浃玩湓溪。
外厨遗火二首
王安石（宋代）

龟鬼何为便赫然，似嫌刀机苦无膻。
图书得免同煨烬，却赖厨人凊不眠。
临江仙（为顾致尧生日）
韩淲（宋代）

难老一杯春酒美，主人玉鉴清秋。九华山下共追游。朝来多爽气，都向笔端收。

台阁功名归去好，便应衮衮公侯。未妨含笑看吴钩。当年佳梦日，和气瑞光浮。
与李潭州椿寿翁五首
赵蕃（宋代）

今代长沙帅，当年汉李膺。
登门故未易，为御亦堪矜。
嗜好虽章句，经营在斗升。
青衫旧蓝缕，白发近鬅鬙。
峡山寺竹枝词五首
杨万里（宋代）

峡里撑船更不行，棹郎相语改行程。
却从西岸抛东岸，依旧船头不可撑。
钱唐寒食
柴随亨（宋代）

絮花如雪草如茵，寒食清明处处春。
惆怅钱塘门外路，今年人哭去年人。
颂古四十八首
释慧开（宋代）

狮子教儿迷子诀，拟前跳踯早翻身。
无端再叙当头著，前箭犹轻后箭深。
武昌感事
陆游（宋代）

百万呼卢事已空，新寒拥褐一衰翁。
但悲鬓色成枯草，不恨生衰似断蓬。
烟雨凄迷云梦泽，山川萧瑟武昌宫。
西游处处堪流涕，抚枕悲歌兴未穷。
洞仙歌·天仙
曾廉（清代）

三閒破屋，乐哉支离叟。大笑庭前拍双手。好花香、又得垂满蒲桃，谁更说、不是美人■酒。

何人工卖弄，驱驾风涛，东海携将袖中走。昨夜漾云旗，璀璨银台，青鸟语、问君知否。

大半世、丹炉未曾成，做不到、天仙且还閒守。
题西湖十景邹和峰家藏戴文进画巨浸秋波 其八 周仪晚晴六言
杨慎（明代）

剡溪无心泛雪，衡山有意开云。天借黄绵袄子，怜吾七十从军。
颂古四十五首
释如珙（宋代）

我瞿昙佛，具正遍知。
子母分解，只在当时。
春郊
吕声之（宋代）

胜日游郊外，岚光入眼新。桃花开万树，又是一年人。
自儆
陆游（宋代）

经术吾家事，躬行更不疑。
仁常为己任，清每畏人知。
古训必三复，危途仍十思。
兢兢死方已，宁论迫期颐。
至日
刘克庄（宋代）

钧天残梦忽惊回，金钥遥知已掣开。
不复五更三点入，刚云七日一阳来。
即今空恋唐宫阙，畴昔曾登鲁观台。
犹记小窗添线晷，强揩老眼乱书堆。
出塞
王芑孙（清代）

吾今果何为，辄作塞外游。立马南天门，群山郁纠缪。

风吹冒谷云，败絮拥破褠。日光漏其间，金碧乱我眸。

黑者黑如䃜，赤者赤似髹。数峰忽雪白，宛以粉笔钩。

此理不可识，冈峦浩难收。化为曲江涛，万马奔涛头。

阴阳互追蹴，向背纷杂糅。使当作此画，皴法何处求。

方知倪黄辈，足不踏九州。只写江南山，水墨森清秋。

但言江山好，未睹行役忧。宁知点点烟，中有万古愁。

天低落日大，客与孤鸦投。
春日俳体
方回（元代）

气至时来物不违，小园閒步见天机。
荷钱欲出鸣蛙出，柳絮才飞乳燕飞。
屋少地宽何不可，家贫春好未全非。
莫欺白发浑如雪，杯到犹能疾手挥。
饯临海太守刘孝仪蜀郡太守刘孝胜诗
萧纲（南北朝）

碣石临乐海，峨嵋距西候。两杜昔夹河，二龙今出守。

方无夜犬惊，向息神牛斗。凉风绕轻幕，麦雨交新溜。

念此一衔觞，怀离在惟旧。
岁假内命酒赠周判官、萧协律
白居易（唐代）

共知欲老流年急，且喜新正假日频。闻健此时相劝醉，

偷闲何日共寻春。脚随周叟行犹疾，头比萧翁白未匀。

岁酒先拈辞不得，被君推作少年人。
和李子寿通判曾庆祖判院投赠喜雨口号八首
杨万里（宋代）

雷起嘉山半点苍，乖龙无地著身藏。
莫嫌白雨来差晚，但遣黄云作大穰。
上余倅生辰唐律十章
唐士耻（宋代）

暂握侯章乘五马，马头秋色转分明。
麻源起应精纯祷，一雨增添玉宇清。
校艺排号次成二绝呈元辅 其二
曾丰（宋代）

明日谯楼榜已开，网疏宁免有遗才。诸生莫作冬烘看，二老曾经眊氉来。
连州行衙水阁望溪西诸山
吕本中（宋代）

峤南气常昏，终日如雾隔。我来已经时，初不辨山色。

纷纷翳犯眼，默默悸动魄。今晨忽晴快，如语见肝膈。

群峰插天青，野水恣意白。深窥木杪静，细数鸟道窄。

天心岂无意，直欲慰北客。才经盗贼扰，更脱瘴疠厄。

湖湘虽未定，势已初夏迫。颇闻铁骑远，不复更追索。

我归当何时，俗事累千百。便拟衡山前，今年饱新麦。

忧虑则未已，四海方逼仄。群公献纳际，或肯任此责。

先当肃区夏，次用及蛮貊。岂容肆蹂躏，岁必有大获。

天虽未悔祸，世岂无良策。生人苟未尽，狐兔当有宅。
倚瑟
韩淲（宋代）

倚瑟从嫔御，人生实少欢。南山空斮絮，此道是邯郸。
依韵和马都官齐少卿酬和
梅尧臣（宋代）

同时沈宋称二豪，曾说龙门夺锦袍。
我对前流接清唱，泰山轻重於鸿毛。
守岁
张镃（宋代）

寒缸孤照听更迟，情绪斟量睡却宜。
春向岁前三日到，老缘头上二毛知。
朱泥逐疫烧灵药，桃板书符换旧诗。
但愿明年更閒散，无灾无难复何疑。
盘洲杂韵上 小黄葵
洪适（宋代）

拂金铺细靥，骑鹄堕新翎。花小也倾日，芒寒犹聚星。
桐城方贞观寄诗稿书赠
陈祖范（清代）

渊明嗟道丧，人人惜其情。非止口嗌哇，惟恐风波生。

就令诗言志，有怀讵能倾。转喉防触讳，顺吐必逆攫。

摭拾为大尤，塞兑乃得宁。漫云教温柔，本无不平鸣。

肺腑一字无，月露连篇盈。掩卷想谁作，曾不得主名。

以兹继《风》《雅》，真赝谁能争。我读贞观诗，则知贞观诚。

轩豁露肝膈，拓落轻讥评。出语中道要，破的无浮声。

惜哉两白首，未能常合并。
代别张宪
杨冠卿（宋代）

泽国春强半，余寒燕子飞。
绝知悬榻久，故作买舟归。
岁月空荒老，行藏有是非。
功名游戏尔，此意尚依稀。
满江红·河上徘徊
许衡（元代）

河上徘徊，未分袂，孤怀先怯。
中年后，此般憔悴，怎禁离别。
泪苦滴成襟畔湿，
愁多拥就心头结。
倚东风，搔首谩无聊，情难说。
黄卷内，清白日；
青镜里，增华发。
念岁寒交友，故山烟月。
虚负人生归去好，
谁知美事难双得。
计从今，佳会几何时？长相忆。
咏二疏
谢薖（宋代）

辩如悬河陆大夫，不畏嫚骂谈诗书。归来分橐养群雏，随从歌舞乐有馀。

两疏高蹈要齐驱，长揖储君归里闾。愿为羽翼还商于，岂愿飞刀绘生鱼。

挥金延客以自娱，子孙勤力旧田庐。同时异代多不如，高明长遭鬼揶揄。

平明争入七香车，华屋拟用黄金涂。壮心虽在迫桑榆，长歌击碎玉唾壶。

宦成名立盍归欤，江湖之士可胥疏。君不见渠家父子并辔出，东都于今粉绘写为图。
直州次韵丁教授送行二首
项安世（宋代）

送行第一要君诗，一路看诗慰所思。
可吏可儒仍可将，吾兄吾友亦吾师。
暂移马舫仿亭榭，小簇螺盘话别离。
指点方壶门外柳，归来须及欲黄时。
丙申重九前后得今日都无病一句成十首 其四
方回（元代）

今日都无病，今年粗慰心。西风田畯喜，南斗岁星临。

人老颜如雪，家贫菊似金。典衣作重九，犹可一杯斟。
登前守李公亭
鲍粹（宋代）

李公亭即鲍公亭，何事因仍旧日名。
官守二年如过客，风流千古是虚名。
扪萝缭绕寻新径，隔水微茫认故城。
陵谷变迁君莫问，此中气象转分明。
欧伯起相访
范仲淹（宋代）

海涯牢落若为怀，惟子相过未忍回。
劲草不随风偃去，孤桐何意凤飞来。
樽藏金醴迟迟进，匣锁云和特特开。
万古功名有天命，浩然携手上春台。
八月十四宿芒稻河
范当世（清代）

客路怜华月，推篷已满襟。鸣虫和幽草，宿鸟起疏林。

秋晚东风急，过江淮水深。悬悲老人意，念此不成吟。
两过三峡桥上作 其一
屈大均（明代）

雨过溪云流有声，泉多处处水帘成。玉渊金井添千尺，一夕波涛万壑平。
海门雨中望海
颜肇维（清代）

海势如涌碧，天地旋不流。冒雨登海门，但见白气浮。

远望天如登，苍苍别一州。疑堕烟雾中，卑云脚下稠。

昨日郡城出，鸣榔半夜至。谁识百川长，三江汇于是。

设险备倭人，百里门庭地。在昔嘉靖时，番舶事初乖。

波臣蓄逆谋，沧溟变尘埃。元戎出山左，时推张韩才。

一战浙水殷，风吹画角哀。地是蜃蛤居，宰今颜氏子。

栅浦与桃渚，生男多在水。走利最轻捷，性命啼涔里。

麦秀苗蕲蕲，养生惟鱼盐。南通闽与粤，粳米转云帆。

大牙旧相制，分隶事诚难。有兵可以守，有田可以屯。

其顽亦易化，诗书渐相循。其居亦易定，官吏如至亲。

腹里不容枭，环海尽王臣。后来官兹土，尚三复兹言。

君不见临海之山高崒嵂，扶桑之国鲛人室。长风万里来，炎天上赤日。

噫嘘兮，海上阴晴不可必。